C 47/124
FI
Euroopan unionin virallinen lehti
7.2.2023
Keskiviikko 6. heinäkuuta 2022
32. muistuttaa, että Kosovon virallisten kielten oppimisen institutionalisointi ja palvelujen ja tietojen yhtäläinen saatavuus virallisilla kielillä ovat olennaisen tärkeitä; suhtautuu tältä osin myönteisesti Balkanin alueen tutkimuksen osaston perustamiseen Pristinan yliopistoon ja päätökseen avata kielikeskus Kosovon virallisten kielten opiskelua varten;
33. kehottaa jälleen lisäämään vähemmistöihin kuuluvien henkilöiden, kuten romanien, aškaalien, egyptiläisten, bosnialaisten, turkkilaisten ja goranien yhteisöjen, sekä vammaisten ja kotiseudultaan siirtymään joutuneiden henkilöiden osallisuutta tarjoamalla heille riittävä terveydenhuolto ja sosiaalinen suojelu, koulutus, oikeussuoja, asuminen, työllistymismahdollisuudet ja muut sosiaaliset ja julkiset palvelut sekä mahdollisuudet osallistua poliittiseen ja yhteiskunnalliseen päätöksentekoon sekä puuttumalla tehokkaasti näiden ryhmien kohtaamiin monialaisiin syrjinnän muotoihin systeemisen institutionaalisen lähestymistavan avulla; kehottaa tehostamaan toimia romanivastaisuuden torjumiseksi; kannustaa hallitusta nopeuttamaan työtä Kosovon romanien, aškaalien ja egyptiläisten yhteisöjen osallistamista koskevaa uutta strategiaa ja toimintasuunnitelmaa 2021–2026 varten;
34. kehottaa uudistamaan kiireellisesti lukion oppikirjoja, joissa annetaan väärää tietoa ja käytetään syrjivää kieltä ja syrjiviä kuvauksia etnisistä vähemmistöistä, seksuaalivähemmistöistä ja naisista; kannustaa viranomaisia jatkamaan EU:n tukemaa aloitetta, joka koskee Euroopan unionin tukea perusopetukselle ja toisen asteen koulutukselle ja joka aloitettiin vuoden 2021 lopulla ja jonka tarkoituksena on saattaa näitä oppikirjoja ajan tasalle;
35. kiittää Kosovoa uskonnollisten yhteisöjen rauhanomaisesta rinnakkaiselosta ja kehottaa sitä tehostamaan pyrkimyksiään tarjota vähemmistöryhmille yhtäläiset mahdollisuudet, riittävä edustus politiikassa ja kulttuurielämässä sekä suojella ja edistää sen kansallisten ja uskonnollisten vähemmistöjen kulttuuriperintöä, kieliä ja perinteitä; pitää myönteisenä Kosovon hallituksen aloitetta kuulla ja tavata säännöllisesti kaikkia Kosovossa asuvia yhteisöjä osana sisäistä vuoropuhelua ja pitää myönteisenä vähemmistöasioista ja ihmisoikeuksista vastaavan varapääministerin viran luomista uuteen hallitukseen;
36. toteaa, että Kosovon perustuslaki on vähemmistöjen oikeuksien osalta hyvin progressiivinen; pitää tässä yhteydessä valitettavana, että vetoomusta, jonka on allekirjoittanut lähes 500 itsensä bulgarialaiseksi määrittelevää henkilöä ja joka rekisteröitiin Kosovon kansalliskokouksessa toukokuussa 2018, ei ole vieläkään otettu huomioon, ja suosittelee, että nämä oikeudet vahvistetaan lainsäädännössä ja varmistetaan käytännössä;
37. korostaa, että vapaat tiedotusvälineet ovat yksi demokratian keskeisistä pilareista ja että toimittajia on suojeltava poliittiselta painostukselta; tuomitsee heihin kohdistuvan poliittisen painostuksen sekä heidän pelottelemisekseen tarkoitettujen strategisten häirintätarkoituksessa nostettujen kanteiden käytön, joka johtaa myös itsesensuuriin; korostaa, että loukkaavaa kielenkäyttöä toimittajia vastaan ei voida hyväksyä; varoittaa erityisesti virkamiehiä ja julkisuuden henkilöitä, joiden olisi näytettävä esimerkkiä, antamasta tiedotusvälineitä leimaavia lausuntoja;
38. panee merkille, että tiedotusvälineiden toimintaympäristö on vääristynyt viime vuosina ja että laajamittaiset investoinnit ovat johtaneet yksityisen sektorin vaikutusvallan lisääntymiseen tärkeimmissä tiedotusvälineissä ja verkkomediaa käytetään yhä useammin kaupallisessa ja poliittisessa kiristyksessä; toistaa, että on taattava tiedotusvälineiden avoimuus, myös tiedotusvälineiden omistajuuden osalta; suhtautuu myönteisesti yleisradiotoimija RTK:n uuden hallinto­ neuvoston nimittämiseen avoimen ja ansioihin perustuvan prosessin kautta; kehottaa etsimään kestävän ratkaisun RTK:n toimituksellisen riippumattomuuden turvaamiseksi;
39. on syvästi huolissaan siitä, että Kosovossa esiintyy hyvin paljon perheväkivaltaa, sukupuolistunutta väkivaltaa, lapsiin kohdistuvaa väkivaltaa ja naismurhatapauksia, ja että oikeuslaitoksen toiminta on heikkoa naismurhien ja sukupuolistuneen väkivallan tehokkaan syytteeseenpanon osalta; kehottaa panemaan tehokkaasti täytäntöön kansallisen strategian perheväkivallan ja sukupuolistuneen väkivallan torjumiseksi; korostaa, että koulutus on avainasemassa sukupuoleen perustuvan syrjinnän torjunnassa; korostaa tarvetta varmistaa kaikkia sukupuolistuneen väkivallan muotoja koskevan suojelu-, ehkäisy- ja ratkaisujärjestelmän asianmukainen toiminta muun muassa lisäämällä sukupuolinäkökulman huomioon ottavien lainvalvontaviranomaisten ja tuomareiden määrää, tukemalla naisten turvakoteja ja uhreille annettavaa oikeusapua sekä tiedotuskampanjoita;